b'\n_START_ARTICLE_\nRegijski park \xc5\xa0kocjanske jame\n_START_PARAGRAPH_\nRegijski park \xc5\xa0kocjanske jame obsega celoten sistem \xc5\xa0kocjanskih jam, kanjon notranjske Reke od jam do mostu v \xc5\xa0kofljah ter pokrajino neposredno nad jamami z vasmi Matavun, \xc5\xa0kocjan in Betanja._NEWLINE_Regijski park vklju\xc4\x8duje zna\xc4\x8dilno in neponovljivo kra\xc5\xa1ko pokrajino, kjer je na enem mestu strnjenih najve\xc4\x8d kra\xc5\xa1kih pojavov. Skupaj s spletom jam, udornih dolin in posameznih kulturnih spomenikov tvori regijski park tipi\xc4\x8dno kra\xc5\xa1ko\xc2\xa0\xc2\xbbarhitekturo\xc2\xab. Posebne klimatske razmere v dolinah in ob vhodih jam omogo\xc4\x8dajo pojavljanje in prepletanje tako alpske kot tudi mediteranske flore. Enkratna zastopanost rastlinstva in \xc5\xbeivalstva, zdru\xc5\xbeenega v so\xc5\xbeitju na izredno majhnem prostoru, daje temu obmo\xc4\x8dju pomembno biotsko pestrost.\n_START_SECTION_\nZa\xc5\xa1\xc4\x8dita parka\n_START_PARAGRAPH_\nDr\xc5\xbeavni zbor republike Slovenije je leta 1996 s posebnim zakonom podelil Regijskemu parku \xc5\xa0kocjanske jame varstveni status s skrbni\xc5\xa1tvom dr\xc5\xbeave._NEWLINE_Leta 2004 je bil v svetovno mre\xc5\xbeo biosfernih rezervatov sprejet tudi Regijski park \xc5\xa0kocjanske jame - imenuje se Kra\xc5\xa1ki biosferni rezervat. Obsega osrednje obmo\xc4\x8dje, ki obsega strogo zavarovano obmo\xc4\x8dje samega parka, vplivno obmo\xc4\x8dje parka, ki zdru\xc5\xbeuje vzporedne aktivnosti v skladu s smiselno ekolo\xc5\xa1ko rabo in prehodno obmo\xc4\x8dje, ki obsega obmo\xc4\x8dje ob\xc4\x8dine Diva\xc4\x8da._NEWLINE_Z Alpsko konvencijo je zdru\xc5\xbeen z ostalimi parki v Alpskem loku. V organizaciji Europarc se povezuje z vsemi parki v Evropi. Maja 1999 je postal priznan kot prvo podzemno mokri\xc5\xa1\xc4\x8de na svetu in s tem lokaliteta mednarodnega pomena v Ramsarski konvenciji.'